b"\n_START_ARTICLE_\nCan Gust\xc3\xa0\n_START_SECTION_\nDescripci\xc3\xb3\n_START_PARAGRAPH_\nSituat a l'inici del nucli urb\xc3\xa0 de la poblaci\xc3\xb3 de B\xc3\xa0scara per la part sud del terme, al carrer Girona, carretera N-II al seu pas per l'interior de la vila._NEWLINE_Edifici de grans dimensions i planta rectangular, format per tres cossos adossats en paral\xc2\xb7lel. L'edifici principal presenta una part de la coberta de dues vessants de teula i l'altra plana utilitzada com terrat. Est\xc3\xa0 distribu\xc3\xaft en planta baixa i dos pisos. La fa\xc3\xa7ana principal presenta una distribuci\xc3\xb3 de les obertures sim\xc3\xa8trica, amb un gran portal d'acc\xc3\xa9s d'arc escarser a la planta baixa, emmarcat amb carreus de pedra i gravat amb l'any 1891 i el nom Jaume Gust\xc3\xa0. A cada banda, una finestra rectangular. Als pisos hi ha tres finestrals rectangulars amb l'emmarcament arrebossat, amb sortida a tres balcons amb llosanes motllurades sostingudes per m\xc3\xa8nsules decorades, i baranes de ferro treballat. Els de la primera planta s\xc3\xb3n de mida m\xc3\xa9s gran que els superiors. La fa\xc3\xa7ana est\xc3\xa0 coronada per una cornisa motllurada i dentelada, damunt la que hi ha una barana d'obra amb els extrems ondulats. Pels laterals est\xc3\xa0 emmarcada amb carreus ben desbastats i la resta del parament est\xc3\xa0 arrebossat. A la part superior de l'edifici hi ha un badalot de planta quadrada, coronat amb merlets esglaonats bastits amb maons, que d\xc3\xb3na acc\xc3\xa9s al terrat. Des de la fa\xc3\xa7ana de migdia s'accedeix al jard\xc3\xad a trav\xc3\xa9s d'un porxo amb obertures esglaonades, damunt del qual hi ha una terrassa al nivell de la primera planta. La fa\xc3\xa7ana de llevant presenta una galeria d'arcs de mig punt al primer pis i una terrassa oberta a la segona planta._NEWLINE_Adossat a la fa\xc3\xa7ana de ponent hi ha un cos annex rectangular de dues plantes, amb terrassa al pis i dos portals d'arc deprimit c\xc3\xb2ncau a la planta baixa i, m\xc3\xa9s cap al nord, l'\xc3\xbaltim cos adossat, constru\xc3\xaft amb posterioritat. Est\xc3\xa0 distribu\xc3\xaft en una sola planta rectangular, amb la coberta plana utilitzada com terrat i dos antics portals reformats d'arc deprimit c\xc3\xb2ncau. La fa\xc3\xa7ana est\xc3\xa0 rematada per una balustrada amb plaf\xc3\xb3 central on hi ha gravat l'any de construcci\xc3\xb3, 1926._NEWLINE_En general, la construcci\xc3\xb3 est\xc3\xa0 arrebossada i pintada. L'edifici principal conserva restes d'una antiga decoraci\xc3\xb3 amb motius geom\xc3\xa8trics.\n_START_SECTION_\nHist\xc3\xb2ria\n_START_PARAGRAPH_\nEls Gust\xc3\xa0 eren una fam\xc3\xadlia de pagesos que van adquirir influ\xc3\xa8ncia a la vila a partir del segle XVIII, quan es van enriquir amb el creixement econ\xc3\xb2mic. Segons sembla, l'edifici fou reformat i ampliat al segle XIX, segons consta a la inscripci\xc3\xb3 que figura a la porta d'acc\xc3\xa9s, tot i que \xc3\xa9s probable que tingu\xc3\xa9s origen medieval."